Plant saadjie van hoop, gesondheid | Netwerk24
Plant saadjie van hoop, gesondheid
Deur Jan Odendaal, Vleesbaai 09 April 2020 05:01
Die korona-inperking bied ’n unieke geleentheid aan gesinne en almal met toegang tot water en grond om saam ’n nuwe groentetuin-rewolusie te begin.
Kinders en ouers kan saam die vreugde en opgewondenheid ervaar om hul saadjies (van eie en enige keuse) in die grond of in enige denkbare houer te saai.
Groentesaad is by alle bekende koswinkels te koop.
Hierdeur kan ook die uitdagings van te veel tyd op hande en verveling, teengewerk word. Kinders kan hul ouers of andersom, geduld aanleer!
Speel-speel sal die saadjies tot vars en gesonde groente- en kruietuine groei en siedaar, almal begin gesonder eet en leer om skaars geld beter te benut.
Ons nooi almal uit en daag gesinne om hul eie tuine te begin. In townships gaan ons mense aanmoedig om aktief deel te neem. Die verlengde skoolvakansie hou groot moontlikhede vir ’n groener en gesonder Suid-Afrika in.
Indien kerkleiers die ouer mense kan inspireer om hul ervare “groenvingers”-talente in die vensterbanke van tehuise, wonings of waar ook al ten toon te stel, sal kinders en kleinkinders by die wyse gryses leer plant en kers opsteek.
Skoolhoofde en hul personeel kan die sosiale media inspan om leerlinge en ouers te motiveer om die geleentheid te benut.
Hierdie Sade van Hoop, Gesondheid en Vriendskap kan en sal ons help om nuut na onsself, ons saamwees en gesondheid, te kyk.
Meer oor: Mystem | Brief